ΓΡΑΠΤΗ ΕΡΩΤΗΣΗ E-0296/98 υποβολή: Leonie van Bladel (UPE) προς την Επιτροπή (17 Φεβρουαρίου 1998)

Θέμα: Αντιισραηλινή στάση ευρωπαοκών επιχειρήσεων

1. Γνωρίζει η Επιτροπή τη θέση της ολλανδικής πολυεθνικής επιχείρησης Philips ΑΕ ότι δικαιολογείται να συνοδεύει την παράδοση εμπορευμάτων σε επιχειρήσεις με μία δήλωση, εφόσον αυτό της ζητηθεί, στην οποία αναφέρεται ότι τα προϊόντα που προμηθεύει η Philips ΑΕ δεν προέρχονται από το Ισραήλ ούτε περιέχουν υλικά που προέρχονται επίσης από το Ισραήλ;

2. Δεν θεωρεί η Επιτροπή ότι οι πολυεθνικές επιχειρήσεις, που ασκούν δραστηριότητες στα κράτη μέλη της Ευρωπαϊκής Ένωσης, οφείλουν να τηρούν τις συμφωνίες με τις αραβικές χώρες σχετικά με τον τερματισμό του μποϋκοτάζ κατά του Ισραήλ, όπως συμφωνήθηκε στη Διάσκεψη του Όσλο;

3. Δεν νομίζει η Επιτροπή ότι και η χορήγηση μιας «αρνητικής δήλωσης εμπορευμάτων» από την ολλανδική πολυεθνική εταιρία Philips ΑΕ στην πραγματικότητα δεν σημαίνει τίποτα άλλο παρά συνεργασία με αραβικές χώρες που εξακολουθούν το μποϋκοτάζ του Ισραήλ;

4. Σε ποιες ενέργειες μπορεί να προβεί η Επιτροπή ούτως ώστε στο μέλλον να αποκλεισθεί κάθε μορφή συνεργασίας των ευρωπαϊκών επιχειρήσεων με τις αραβικές χώρες που εξακολουθούν το μποϋκοτάζ κατά του Ισραήλ;

Απάντηση του κ. Marin εξ ονόματος της Επιτροπής (25 Μαρτίου 1998)

Ανεξάρτητα από οικονομικές θεωρήσεις, η Επιτροπή είναι της άποψης ότι το αραβικό μποϋκοτάζ αντίκειται στο πνεύμα της δήλωσης της Βαρκελώνης και κατά συνέπεια είναι ασυμβίβαστο με τη νέα ευρωμεσογειακή εταιρική σχέση. Στο πλαίσιο αυτό, η Κοινότητα επανειλημμένα ανέλαβε πρωτοβουλίες προς τις ενδιαφερόμενες αραβικές χώρες με σκοπό την άρση του μποϋκοτάζ ως συμβολή στην ειρηνευτική διαδικασία για τη Μέση Ανατολή. Η εξωεδαφική εφαρμογή ενός τέτοιου μποϋκοτάζ, που στοχεύει στη ρύθμιση δραστηριοτήτων φυσικών και νομικών προσώπων υπό τη δικαιοδοσία ενός άλλου κράτους, παραβιάζει επίσης το διεθνές δίκαιο.

Η Επιτροπή γνωρίζει ότι ο ισραηλινός τύπος έχει αναφέρει μία περίπτωση «αρνητικής δήλωσης καταγωγής» που εκδόθηκε από ευρωπαϊκή πολυεθνική εταιρεία προς τους εμπορικούς της εταίρους. Ωστόσο, η Επιτροπή γνωρίζει επίσης ότι η ίδια η πολυεθνική έχει επίσημα αρνηθεί κάθε σχέση μεταξύ της πρακτικής αυτής και του αραβικού μποϋκοτάζ.

Αν και το αραβικό μποϋκοτάζ εξακολουθεί να ισχύει πλήρως ως προς όλα τα πρωτογενή, δευτερογενή και τριτογενή στοιχεία του, δεν εφαρμόζεται ομοιόμορφα σε όλες τις χώρες του Αραβικού Συνδέσμου. Επιπλέον, από τα πρώτα στάδια της ειρηνευτικής διαδικασίας, ίσχυε μεταξύ των αραβικών κρατών μία μορφή σιωπηρής συμφωνίας για χαλάρωση τουλάχιστον των δευτερογενών και τριτογενών στοιχείων του μποϋκοτάζ. Η πρακτική αυτή εξακολουθεί να ισχύει και σήμερα παρά τη στασιμότητα της ειρηνευτικής διαδικασίας.

Σύμφωνα με όσα γνωρίζει η Επιτροπή, οι οικονομικές επιπτώσεις των δευτερογενών και τριτογενών στοιχείων του μποϋκοτάζ στην ισραηλινή οικονομία είναι αμελητέες, όπως αποδεικνύει και ο μεγάλος αριθμός ευρωπαϊκών πολυεθνικών που ασκούν δραστηριότητες τόσο στο Ισραήλ όσο και σε αραβικές χώρες. Η συνεχής αύξηση των ευρωπαϊκών εξαγωγών και επενδύσεων στο Ισραήλ αποτελεί μία ακόμη ένδειξη ότι το μποϋκοτάζ είναι πολιτικού χαρακτήρα σε μεγάλο βαθμό.

Είναι ωστόσο σαφές ότι η επίσημη άρση του μποϋκοτάζ προϋποθέτει την ομόφωνη συναίνεση όλων των χωρών μελών του Αραβικού Συνδέσμου και ότι πιθανότατα θα εξαρτηθεί από τις περιφερειακές συγκρούσεις στη Μέση Ανατολή.